[{"text_idx": "#000001", "text": "Urkullu lehendakaria Mondragon Korporazioan izan da, besteak beste, Mondragoni \u201cekonomia eta enplegua suspertzeko estrategiari begira, lankidetza\u201d eskatzeko. Bilera Otaloran izan da."}, {"text_idx": "#000004", "text": "TUlankidek azpimarratu du \u201cbilkura baliagarria izan dela erakunde biek ikuspegi industrialetik orain arte garatutako lan ildoen deskargua egiteko eta egoerari buruzko diagnostikoa partekatzeko, baita etorkizunerako funtsezko jarduera ildoak identifikatzeko ere\u201d."}, {"text_idx": "#000005", "text": "Era berean, Euskal Herriaren \u201cindustria eta ekoizpen bokazioari balioa eman dio topaketa honek\u201d. Lehendakariak nabarmendu duenez, \u201cJaurlaritzak eta erakundeek industria politikak lehenesten jarraituko dute, defendatzen dugun eredu produktibo eta ekonomikoarekin bat etorriz\u201d."}, {"text_idx": "#000006", "text": "Automozioan zentratuz, ondorengoa adierazi du: \u201cPremiazkoa da apustu ausarta eta irmoa egitea; sektore horretan gure aktiboei eusteko estatu eta Europa osorako estrategia\u201d."}, {"text_idx": "#000007", "text": "Covid-19 krisialdian kooperatibek hainbat arlotan egindako lana eskertzeaz gain, \u201cekonomia eta enplegua suspertzeko estrategiari begira, lankidetza\u201d eskatu dio lehendakariak Korporazioari."}, {"text_idx": "#000008", "text": "Izan ere, \u201cgertu-gertutik ezagutzen dituzue merkatuaren errealitatea, nazioarteko lehiakortasunaren gakoak eta etorkizuneko sektoreak; etorkizunerako gakoa den lankidetzaren adibide zarete\u201d."}, {"text_idx": "#000010", "text": "Alde horretatik, Mondragon prest agertu da erakundeekin elkarlanean aritzeko krisi honi aurre egite aldera. Ucinek gaineratu duenez, \u201cerronka garrantzitsua da, exijentzia handikoa, eta parte-hartze zabala eskatzen du, bai enpresen baitan, bai enpresen artean, baita enpresen eta erakundeen artean ere\u201d."}, {"text_idx": "#000011", "text": "TUlankidek azaldu du Mondragonen Industria Kontseiluak \u201ctaldeko industria dibisioen arduradunak hilero biltzen dituela. Korporazioko organoa da eta industria negozioen bilakaera izaten du aztergai, baita taldearen jardueretarako estrategikoak diren gaiak ere\u201d."}]